Diari Oficial de la Generalitat Valenciana


Sumari del DOGV 4601, del 03-10-2003 (2003/10663)

ORDE de 23 de setembre de 2003, de la Conselleria d'Agricultura, Pesca i Alimentació, per la qual es regula la indicació geogràfica de Vi de la Terra de Castelló.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/09/23/(2)/dof/vci/html**

### Dades del document

Número de DOGV
:   4601

Data del DOGV
:   03-10-2003

Secció del DOGV
:   I. DISPOSICIONS GENERALS

Número del document
:   2003/10731


Data del document
:   23-09-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Castelló de la Plana
    * qualitat del producte
    * embotellat
    * viticultura
    * etiquetatge
    * denominació del producte
    * vi de taula
    * legislació

ORDE de 23 de setembre de 2003, de la Conselleria d'Agricultura, Pesca i Alimentació, per la qual es regula la indicació geogràfica de Vi de la Terra de Castelló. [2003/X10327]
  
En el Reglament (CE) 1.493/99, del Consell, pel qual s'establix l'OCM vitivinícola, es regulen, en el capítol II, títol V, les normes relatives a la seua designació, denominació, presentació i protecció de determinats productes, en particular la utilització d'indicacions geogràfiques. En l'article 51 faculta els estats membres per a establir condicions per a la utilització d'indicacions geogràfiques en la designació de vins de taula. Així mateix, en l'annex VII es preveu la possibilitat d'utilitzar la menció ?vi de la terra' amb certes condicions.
  
En el Reial Decret 409/2001, de 20 d'abril, s'establix que les competències per a regular este aspecte corresponen a les comunitats autònomes quan la delimitació geogràfica en qüestió no sobrepasse el seu àmbit territorial.
  
Per mitjà de l'Orde de 7 de gener de 1998, del Ministeri d'Agricultura, Pesca i Alimentació, l'Orde de 28 de setembre de 1998, de la Conselleria d'Agricultura, Pesca i Alimentació, i l'Orde de 20 d'abril de 2001, de la Conselleria d'Agricultura, Pesca i Alimentació, a les comarques d'Alt Palància-Alt Millars, Sant Mateu i les Useres-Vilafamés se'ls va reconéixer el dret a la utilització de la menció geogràfica en els seus vins de taula.
  
Mitjançant l'Orde de 21 de desembre de 2001, de la Conselleria d'Agricultura, Pesca i Alimentació, es va crear la indicació geogràfica de Vins de la Terra de Castelló.
  
Transcorregut un temps des de la seua creació, després de l'informe raonat del Servici Territorial de la conselleria competent en matèria d'agricultura de Castelló i a petició del sector vitivinícola, s'ha considerat convenient derogar l'orde existent i fer-ne una regulació més exhaustiva, a fi de contribuir a una millora en la qualitat dels vins ampliant l'àmbit territorial de la indicació geogràfica i reconeixent l'Associació Vitivinícola de Castelló com el seu òrgan gestor, a més d'establir-se'n la composició i les funcions.
  
Així mateix, en relació amb la comercialització, identificació, etiquetatge i embotellament dels Vins de la Terra de Castelló, es procedix a realitzar una regulació dels diferents registres en què hauran d'inscriure's tots els operadors que realitzen alguna de les activitats que es descriuen en ella. Mitjançant estos registres es disposarà d'una informació veraç i actualitzada sobre la producció, emmagatzemament, embotellament i comercialització dels diferents vins acollits a la indicació geogràfica, la qual cosa resulta imprescindible a l'efecte de realitzar una gestió eficient dels productes protegits.
  
Finalment regular un procediment sancionador d'acord amb la normativa publicada pel Govern Valencià.
  
Per tot el que s'ha exposat anteriorment, i de conformitat amb el que s'establix en el Reial Decret 207/1995, de 10 de febrer, sobre traspàs de funcions i servicis de l'administració de l'Estat a la Comunitat Autònoma Valenciana en matèria de fraus i qualitat agroalimentària, la Comunitat Valenciana assumix les funcions corresponents a viticultura i enologia així com la defensa contra fraus i qualitat agroalimentària.
  
Fent ús de les facultats de l'article 44 de la Llei 5/1983, de 30 de desembre:
  
ORDENE
  
Article 1. Reconeixement de la denominació Vi de la Terra de Castelló
  
El reconeixement de la denominació Vi de la Terra de Castelló s'efectua d'acord amb allò que s'establix en l'article 51 del Reglament (CE) 1.493/1999, del Consell, de 17 de maig, pel qual s'establix l'organització comuna del mercat vitivinícola, i amb el que es preveu en el Reial Decret 409/2001, de 20 d'abril, pel qual s'establixen les regles generals d'utilització d'indicacions geogràfiques en la designació vins de taula. Amb la dita denominació queden protegits els vins que posseïxen les característiques definides en esta orde complixen en la seua producció, emmagatzemament, embotellament i comercialització tots els requisits exigits en ella i en la legislació aplicable.
  
Queda prohibida la utilització, en altres vins no emparats, de noms, marques, termes, mencions i signes que per la seua similitud fonètica o gràfica amb els protegits puguen induir a confusió amb els que són objecte de regulació en esta orde.
  
Article 2. Àrea de producció
  
a) L'àrea de producció està constituïda pels terrenys aptes per a la producció de raïm de vinificació que es detallen en l'annex I i que es troben dins de les subzones Alt Palància-Alt Millars, Sant Mateu i les Useres-Vilafamés.
  
b) El raïm de vinificació utilitzat haurà de procedir en la seua totalitat de l'àrea de producció esmentada en l'apartat a) anterior, per poder utilitzar la indicació geogràfica
  
Article 3. Varietats de raïm de vinificació
  
Per acollir-se a la denominació Vi de la Terra de Castelló, els vins hauran d'elaborar-se exclusivament a partir de les varietats de raïm de vinificació recomanades i/o autoritzades que s'especifiquen en l'annex II.
  
Article 4. Requisits de cultiu
  
a) Les pràctiques de cultiu seran les marcades per les bones pràctiques agrícoles publicades per la Conselleria d'Agricultura, Pesca i Alimentació en el Diari Oficial de la Generalitat Valenciana de 10 d'abril del 2000.
  
b) El reg, en cas que n'hi haja opció, s'entendria com un reg de suport.
  
Article 5. Requisits de l'elaboració
  
1. La graduació alcohòlica volumètrica natural mínima dels vins acollits a esta denominació serà d'11% en volum per als vins blancs i rosats i de 12% en volum per als vins negres.
  
2. L'acidesa volàtil màxima dels vins de la campanya no podrà ser superior a 10 mil·liequivalents/litre (meq/l), a 13,3 meq/l en el segon any; a 15 meq/l en el tercer i quart, i a 18 meq/l en els següents.
  
3. Quan els sucres reductors residuals no superen els 5 grams per litre (g/l), la quantitat màxima d'anhídrid sulfurós total serà de 180 mil·ligrams per litre (mg/l) per als vins blancs i rosats i de 150 mg/l per als vins negres.
  
Per a vins amb més de 5 g/l de sucres residuals, el límit màxim serà de 250 mg/l en el cas dels vins blancs i rosats, i de 200 mg/l per als vins negres.
  
4. Amb anterioritat a l'etiquetatge i la posada en circulació, els vins designats en aplicació de la present orde hauran d'obtindre la qualificació d'aptes en una anàlisi organolèptica realitzada pel comité de tast previst en l'article 14I.
  
Article 6. Requisits d'identificació física i comptable
  
Les persones físiques o jurídiques que hagen elaborat o tinguen en el seu poder vins que pretenguen ser comercialitzats amb la menció Vi de la Terra de Castelló hauran de complir amb les obligacions següents:
  
a) Portar una comptabilitat específica per a estos vins, per als productes vitivinícoles utilitzats en la seua elaboració i per als subproductes que en resulten mitjançant llibres-registre en què s'anotaran les entrades i eixides de cada lot, ajustats als models establits reglamentàriament per als vins de la terra, segons el model de l'annex III.
  
b) Reflectir en les declaracions de producció i existències de cada campanya, en les caselles corresponents als Vins de taula amb dret a indicació geogràfica, els volums de cada tipus de vi existents en cada instal·lació.
  
c) Identificar amb la llegenda Vi de la Terra de Castelló els depòsits que continguen els dits tipus de vi, indicant-ne el tipus.
  
Article 7. Requisits del transport
  
Sense perjuí de les disposicions de la reglamentació comunitària aplicable al transport de productes vitivinícoles, tots els transports de vins amb dret a la indicació de procedència Vi de la Terra de Castelló i de productes destinats a la seua elaboració hauran d'estar emparats per un document d'acompanyament en què constarà obligatòriament el certificat de procedència expedida pels servicis territorials de la conselleria competent en matèria d'agricultura corresponent al lloc d'origen del transport, per les oficines comarcals habilitades a este efecte o per les entitats de control autoritzades d'acord amb les disposicions de l'article 13.
  
Article 8. Requisits de l'etiquetatge
  
1. Caldrà ajustar-se a les disposicions de la legislació vigent. La contraetiqueta numerada serà comuna a tots.
  
2. Amb anterioritat al primer embotellament de cada tipus de vi que es realitze amb una marca determinada, les persones responsables d'este hauran de notificar a la conselleria competent en matèria d'agricultura el projecte d'etiquetatge definitiu per al seu registre i verificació de conformitat amb la legislació aplicable. El servici territorial competent comunicarà als interessats el resultat de la verificació en un termini de vint dies naturals comptadors des de l'endemà de la notificació, i es podrà considerar que aquella és conforme en cas de silenci.
  
3. Els interessats remetran a la conselleria competent en matèria d'agricultura, per un mitjà que n'assegure la recepció, dos originals de l'etiquetatge final, immediatament després de procedir a la seua impressió.
  
Article 9. Requisits d'embotellament
  
1. Els vins designats en aplicació de la present orde només podran expedir-se per al consum en botelles de vidre amb una capacitat màxima de 75 centilitres (cl) o de tipus màgnum (1,5 litres), proveïdes de tancament irrecuperable (tap de suro i capsulat).
  
2. En el moment de procedir a l'embotellament d'una partida de Vi de la Terra de Castelló, el titular de la instal·lació haurà de:
  
a) Disposar de proves suficients de l'exactitud de totes les mencions que es referixen a la naturalesa, identitat, qualitat, composició, origen del vi, procedència i varietats de raïm emprat en la seua elaboració, i conservar-les en el seu poder durant, almenys, els cinc anys següents a l'embotellament;
  
b) Disposar de còpia confrontada dels controls fisicoquímics i organolèptics realitzats pel comité de tast.
  
3. Així mateix el responsable de l'embotellament haurà de notificar a la conselleria competent en matèria d'agricultura, en el termini de cinc dies comptadors des del terme de l'operació d'embotellament, el seu nom o raó social i, si es tracta de persona distinta, el de l'embotellador, la data de l'embotellament i la de la notificació de l'etiquetatge, el nombre de botelles que compon cada lot i la seua capacitat nominal, així com el número del lot de l'embotellament. Per a este objecte es podrà utilitzar el model de l'annex IV.
  
4. Es podrà remarcar en l'etiquetatge:
  
-Anyada.
  
-Mètode d'elaboració.
  
-La seua procedència.
  
5. Per poder utilitzar en l'etiquetatge dels vins el nom d'una sola varietat de vinya, almenys el 85% de de raïm haurà de procedir d'esta.
  
Article 10. Registres
  
1. Es creen els registres següents:
  
a) Registre de Vinyes.
  
b) Registre d'Instal·lacions.
  
c) Registre d'Embotelladors.
  
2. Tots els operadors que realitzen activitats de producció, elaboració, envelliment i embotellament dels diferents vins acollits a la indicació geogràfica hauran d'inscriure's en algun o alguns dels registres anteriorment especificats. Així mateix, hauran d'estar inscrits en el Registre d'Indústries Agràries i en el Registre General Sanitari per a l'activitat o les activitats corresponents i hauran de posseir els requisits següents:
  
a) Registre de Vinyes
  
En el Registre de Vinyes podran inscriure's les parcel·les regularitzades, inscrites en el Registre Vinícola de la Comunitat Valenciana, i situades a la zona de producció definides en l'annex I, les varietats de les quals siguen les indicades en l'annex II i que complisquen els requisits establits en la present orde i en la legislació vigent.
  
Les dades a facilitar i la documentació necessària per a practicar la inscripció en el Registre de Vinyes figuren en l'annex V.
  
b) Registres d'Instal·lacions
  
Podran inscriure's com a cellers d'elaboració tots aquells situats a la província de Castelló en què es vinifique raïm i most procedent de vinyes inscrites i complisquen tots els requisits addicionals establits en la legislació vigent.
  
Podran inscriure's com a cellers d'emmagatzematge tots aquells situats al territori de la Comunitat Valenciana o fora d'este si compten amb el control d'una entitat autoritzada d'acord amb les disposicions de l'article 15 de la present orde que realitzen l'activitat d'emmagatzematge i/o conservació dels vins emparats.
  
Podran inscriure's com a cellers d'envelliment tots aquells situats al territori de la Comunitat Valenciana o fora d'este si compten amb el control d'una entitat autoritzada d'acord amb les disposicions de l'article 15 de la present orde que es dediquen a l'envelliment dels vins emparats per la indicació geogràfica i complisquen la resta dels requisits.
  
Podran inscriure's com a instal·lacions d'embotellament totes aquelles situades al territori de la Comunitat Autònoma Valenciana o fora d'este si compten amb el control d'una entitat autoritzada d'acord amb les disposicions de l'article 15 que es dediquen a l'embotellament de vins emparats per la indicació geogràfica i figuren inscrits en el Registre d'Embotelladors de Vins de la conselleria competent en matèria d'agricultura.
  
Les dades que cal facilitar, com també la documentació que cal aportar per practicar la inscripció en els registres d'instal·lacions, figuren en l'Annex VI.
  
c) En el Registre d'Embotelladors de Vi s'hauran d'inscriure totes aquelles persones físiques i/o jurídiques que manen embotellar per compte seu, en qualsevol de les instal·lacions d'embotellament inscrites, qualsevol dels vins emparats per despatxar-los a consum en botelles de vidre de 0,75 o d'1,5 litres i que complisquen els altres requisits establits en la present orde.
  
La informació que cal facilitar, com també la documentació que cal aportar per practicar la inscripció corresponent, figuren en l'annex VII.
  
Article 11. Estructura dels registres
  
1. Els registres regulats en la present orde es gestionaran informàticament i s'emmagatzemaran en suport magnètic, tindran caràcter públic i podran ser consultats en qualsevol moment pels interessats.
  
2. Els registres constaran d'un llibre registre d'inscripcions i d'un exemplar complet de cada expedient d'inscripció.
  
Article 12. Procediment d'inscripció
  
1. El procediment d'inscripció s'iniciarà mitjançant sol·licitud de l'interessat dirigida als servicis territorials de la conselleria competent en matèria d'agricultura de Castelló durant el període comprés entre l'1 de gener i el 31 de maig de cada any. Així mateix, es comunicaran en el mateix termini les modificacions de dades registrals corresponents.
  
2. Les sol·licituds es realitzaran a través de l'òrgan gestor, de manera que este rebrà les sol·licituds d'inscripció segons els models establits en la present orde i procedirà a la seua gravació en un suport informàtic acordat amb els servicis territorials de la Conselleria d'Agricultura, Pesca i Alimentació.
  
3. Després de la gravació, i abans del 31 de maig de cada any, l'òrgan gestor remetrà a estos servicis territorials cada còpia del fitxer informàtic actualitzat amb les inscripcions assentades cada any, juntament amb les sol·licituds d'inscripció corresponents i la documentació complementària necessària per a la inscripció. De tot això, en guardarà còpia l'òrgan gestor.
  
4. Els servicis territorials de la Conselleria d'Agricultura, Pesca i Alimentació realitzaran els tràmits d'instrucció necessaris per comprovar que s'ajusten a allò que s'establix en la present orde per a procedir o, si és procedent, denegar la inscripció sol·licitada. Així mateix, es comunicarà a l'òrgan gestor qualsevol error o deficiència en la documentació presentada i se'l requerirà per a l'esmena.
  
5. Correspon al cap dels servicis territorials, per delegació de la consellera d'Agricultura, Pesca i alimentació, resoldre les sol·licituds d'inscripció, comunicar-ho als interessats i a l'òrgan gestor i remetre a este una còpia del fitxer informatitzat amb les inscripcions resoltes favorablement per a l'actualització immediata.
  
6. El termini de resolució de l'expedient serà de tres mesos i, en cas contrari, haurà d'estimar-se la inscripció.
  
7. Contra la resolució de l'expedient d'inscripció podrà formular-se recurs d'alçada davant del conseller competent en matèria d'agricultura.
  
Article 13. Control del compliment
  
1. Correspon a la conselleria competent en matèria d'agricultura el control de les disposicions de la present orde.
  
2. Este control podrà realitzar-se a través d'una entitat de control autoritzada per la conselleria competent en matèria d'agricultura, tal com s'indica en l'article 15. Per al coneixement dels vins designats en aplicació de la present orde, la conselleria competent en matèria d'agricultura disposarà la publicació, en el Diari Oficial de la Generalitat Valenciana, de la relació de persones que hagen realitzat o ordenat realitzar embotellaments de Vins de la Terra de Castelló l'any anterior, amb indicació, almenys, de les marques utilitzades.
  
3. Per la seua banda, els servicis d'inspecció de la conselleria competent en matèria d'agricultura o el personal de les entitats de control autoritzades podran realitzar les actuacions següents:
  
a) Requerir la presentació de les proves de l'exactitud de les mencions utilitzades en l'etiquetatge.
  
b) Efectuar el control de les parcel·les inscrites en el Registre de Vinyes.
  
c) Efectuar controls de les instal·lacions en què es troben els productes i sol·licitar l'exhibició immediata dels llibres registre, documents d'acompanyament i la resta de la documentació que, en tot moment, hauran de trobar-se en la instal·lació.
  
d) Prendre mostres, per al seu control analític i/o organolèptic, tant de les partides de vins que figuren com a vins de taula amb dret a indicació de procedència en les declaracions de producció i d'existències, com dels lots de vins embotellats designats a l'empara d'esta orde.
  
5. Quan es comprove la mancança de qualsevol dels requisits prevists en els articles anteriors, o es dictamine que els vins no posseïxen les condicions fisicoquímiques o organolèptiques mínimes determinades, es disposarà la pèrdua del dret a utilitzar en les partides afectades la indicació de procedència com a Vi de la Terra de Castelló o, si és procedent, les mencions de l'etiquetatge per a les quals no es presente prova suficient, i se'n podrà prohibir la posada en circulació i/o ordenar la retirada del mercat com a Vins de la Terra de Castelló.
  
En el cas de pèrdua del dret a utilitzar la indicació de procedència s'anotarà l'eixida de les partides afectades dels llibres registre específics per a Vins de la Terra i, si procedix, l'entrada en els corresponents als vins de taula.
  
Article 14. Comité de tast
  
1. Hi haurà un comité de tast únic per a tots els vins designats en aplicació d'esta orde, que realitzarà l'avaluació sensorial de les mostres preses sobre les partides de vi a granel o embotellats.
  
2. El comité de tast estarà format per cinc persones amb experiència en l'anàlisi sensorial de vins. La designació dels seus membres i la del seu coordinador la realitzarà el director de l'Institut de Qualitat Agroalimentària de la Comunitat Valenciana.
  
3. El coordinador organitzarà les sessions de tast, convocarà els seus membres, mantindrà l'anonimat de les mostres i recopilarà els dictàmens dels tastadors, i alçarà l'acta amb el resultat final. S'emprarà fitxa de tast OIV.
  
4. No tindrà lloc més d'una sessió del comité amb els mateixos membres en la mateixa setmana ni es tastaran en la mateixa sessió més de vint mostres.
  
5. La decisió del comité respecte de cada vi examinat consistirà en la seua declaració com a apte o desqualificat.
  
6. El coordinador del comité conservarà les fitxes de tast i remetrà l'acta de la sessió, en la qual figurarà la identificació de les mostres examinades i la puntuació obtinguda, a la conselleria competent en matèria d'agricultura, la qual la notificarà als responsables.
  
7. Quan el vi haja sigut declarat desqualificat, la partida o el lot corresponent perdrà el dret a utilitzar la indicació geogràfica. No obstant això, el seu responsable podrà sol·licitar que el comité de tast realitze l'avaluació d'un segon exemplar de la mostra si garantix la immobilització de la partida o el lot afectat durant el temps necessari. En este cas, l'informe de tast de la segona mostra serà definitiu.
  
Article 15. Autorització d'entitats de control
  
1. L'autorització d'entitats de control per la conselleria competent en matèria d'agricultura estarà subjecta a l'aprovació del pla de control que estes entitats es proposen aplicar i que es complisquen els requisits següents:
  
a) L'entitat tindrà personalitat jurídica pròpia i estarà acreditada. Disposarà d'un organigrama que mostre clarament les responsabilitats i la seua estructura jeràrquica i comptarà amb procediments escrits per a la realització dels controls. Cap de les persones que formen part de la dita estructura no podrà tindre interessos que puguen afectar la seua imparcialitat.
  
b) Estarà garantida per escrit l'estricta confidencialitat en l'ús de totes les informacions, dades i documents que es referisquen a les actuacions de control.
  
c) Haurà d'acreditar-se la competència del personal de l'entitat de control, de manera que es garantisca la seua professionalitat per a l'acompliment de la seua actuació, i que ha sigut instruït per duar a terme les funcions encomanades.
  
d) L'entitat haurà de comptar amb un sistema d'arxiu de la documentació generada durant les seues actuacions i permetre la seua consulta pel personal de la conselleria competent en matèria d'agricultura, i facilitar-li la informació que se li requerisca.
  
2. La llista d'entitats de control autoritzades en cada moment serà facilitada a qualsevol operador que la sol·licite.
  
Article 16. Òrgan de gestió
  
Es reconeix l'Associació Vitivinícola de Castelló com a òrgan gestor de la indicació geogràfica Vins de la Terra de Castelló. L'Associació Vitivinícola de Castelló és una entitat sense ànim de lucre encarregada de gestionar els interessos de la indicació geogràfica.
  
En la seua acta de constitució i estatuts s'haurà de preveure, almenys, entre els seus fins i comeses, les funcions assignades expressament per la conselleria competent en matèria d'agricultura i aquelles que li puguen ser encarregades en el futur relatives a l'organització, millora de la gestió, protecció i promoció dels vins emparats per la indicació geogràfica Vi de la Terra de Castelló.
  
Article 17. Composició
  
1. L'òrgan de gestió estarà constituït per:
  
a) Un màxim de 3 vocals en representació del sector productor, elegits entre els viticultors de l'àrea de producció delimitada que constituïx la indicació geogràfica, que comercialitzen la seua producció amb destinació a l'elaboració de Vi de la Terra de Castelló.
  
b) Un màxim de 3 vocals en representació del sector elaborador, elegits entre els elaboradors ubicats en el territori que abraça la indicació geogràfica i que elaboren Vi de la Terra de Castelló.
  
c) Un vicepresident, elegit entre els vocals.
  
d) Un president, designat entre els vocals i a proposta d'ells. Així mateix, podrà ser designat president una persona que no siga vocal; en este cas caldrà la unanimitat de tots els membres de l'òrgan de gestió. En les deliberacions de l'òrgan de gestió el president tindrà vot de qualitat.
  
2. Independentment del nombre màxim de vocals a què fan referència els apartats a) i b) del punt 1 anterior, la representació sempre serà paritària entre els vocals del sector productor i elaborador.
  
3. Els càrrecs dels vocals seran renovats almenys cada quatre anys, i podran ser reelegits. Les renovacions seran comunicades a la conselleria competent en matèria d'agricultura, en un termini màxim de 15 dies des de la constitució i presa de possessió dels nous càrrecs de l'òrgan gestor.
  
4. La conselleria competent en matèria d'agricultura designarà dos representants per a assistir a les reunions de l'òrgan de gestió, amb veu i vot.
  
Article 18. Funcions de l'òrgan de gestió
  
Per a l'acompliment dels seus fins, l'òrgan de gestió haurà de realitzar, almenys, les funcions següents:
  
a) Portar els seus registres interns:
  
- Registre de Vinyes (en el qual identificaran les parcel·les i els seus titulars, així com les varietats de vinya, entre altres aspectes).
  
- Registre de Cellers (en el qual s'inscriuran els cellers elaboradors i embotelladors).
  
- Les sol·licituds d'inscripció es dirigiran a l'òrgan gestor, en els models aprovats per este.
  
b) Col·laborar amb la conselleria competent en matèria d'agricultura per a l'actualització dels registres que s'indiquen en l'article 10, dels seus inscrits.
  
c) Establir i gestionar les quotes que en les normes internes s'establisquen per al finançament de l'òrgan de gestió.
  
d) Efectuar el seguiment periòdic de les vinyes i els vins.
  
e) Controlar la verema mitjançant el seguiment de la maduració en les diferents zones i recollides de mostres per a establir el moment òptim de la recol·lecció.
  
f) Vetlar pel compliment de la present orde, i podrà denunciar qualsevol ús incorrecte davant dels òrgans administratius i jurisdiccionals competents.
  
g) Efectuar la comprovació de les diferents partides de vi, sobre la base dels resultats analític i organolèptic, per a la sol·licitud, gestió i seguiment de les contraetiquetes.
  
h) Proposar els models de contraetiquetes que cal presentar a la conselleria competent en matèria d'agricultura i l'encàrrec d'estes.
  
i) Efectuar el seguiment dels productes acollits per la indicació geogràfica.
  
j) Realitzar actes promocionals relacionats amb la indicació geogràfica.
  
k) Vetlar pel compliment de les disposicions de la present orde.
  
l) Totes les altres activitats destinades a la consolidació de la indicació geogràfica que es consideren d'interés i siguen autoritzades per la conselleria competent en matèria d'agricultura.
  
Article 19. Infraccions, sancions i procediment
  
Totes les actuacions que calga desplegar en matèria d'expedients sancionadors s'acomodaran a les normes d'esta orde, a les de la Llei 25/1970, de 2 de desembre, en tot allò que estiga vigent, i a la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. Supletòriament, es podrà aplicar el Reglament del Procediment per a l'Exercici de la Potestat Sancionadora, aprovat per mitjà del Reial Decret 1.398/93, de 4 d'agost.
  
Les infraccions a les disposicions d'esta orde seran sancionades d'acord amb allò que s'establix en el capítol V de la Llei de la Generalitat Valenciana 12/1994, de 28 de desembre, desplegada per mitjà del Decret 153/1996, de 30 de juliol, del Govern Valencià, sobre infraccions, procediment i competència sancionadora en matèria de defensa de la qualitat agroalimentària.
  
DISPOSICIÓ TRANSITÒRIA
  
Per a la inscripció, segons allò que s'establix en l'article 12, per a este any 2003, s'establix un termini d'un mes des de l'entrada en vigor de la present orde.
  
DISPOSICIÓ DEROGATÒRIA
  
Queda derogada l'Orde de 21 de desembre de 2001, de la Conselleria d'Agricultura, Pesca i Alimentació, per la qual es crea la indicació geogràfica Vins de la Terra de Castelló, així com els seus annexos i l'Orde de 6 de maig de 2002, de la Conselleria d'Agricultura, Pesca i Alimentació, per la qual es modifica l'orde anterior.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 23 de setembre de 2003
  
La consellera d'Agricultura, Pesca i Alimentació,
  
GEMMA AMOR PÉREZ
  
ANNEX I
  
Relació de municipis que pertanyen a la comarca vitícola d'Alt Palància-Alt Millars:
  
· Altura
  
· Almedijar
  
· Arañuel
  
· Azuébar
  
· Castillo de Villamalefa
  
· Chóvar
  
· Cortes de Arenoso
  
· Jérica
  
· Ludiente
  
· Montán
  
· Segorbe
  
· Soneja
  
· Puebla de Arenoso
  
· Zucaina
  
Relació de municipis que pertanyen a la comarca vitícola de Sant Mateu:
  
· Albocàsser
  
· Alcalà de Xivert
  
· Atzeneta del Maestrat
  
· Benassal
  
· Canet lo Roig
  
· Catí
  
· Cervera del Maestre
  
· Les Coves de Vinromá
  
· Culla
  
· La Jana
  
· La Salzadella
  
· Sant Mateu
  
· San Rafael del Río
  
· Tírig
  
· Traiguera
  
· Xert
  
Relació de municipis que pertanyen a la comarca vitícola de les Useres-Vilafamés:
  
· Benlloch
  
· Cabanes
  
· Sierra Engarcerán
  
· Les Useres
  
· Vall d'Alba
  
· Vilafamés
  
· Vilanova d'Alcolea
  
ANNEX II
  
Varietats de vinya de la Comunitat Valenciana establides en el Reial Decret 1.472/00, de 4 d'agost de 2000, i l'Orde de 12 de juliol de 2001, de la Conselleria d'Agricultura, Pesca i Alimentació, i els seus equivalents.
  
NEGRES
  
Varietats recomanades:
  
- Boval
  
- Cabernet sauvignon
  
- Garnatxa negra, gironet
  
- Garnatxa tintera, alacant
  
- Merlot
  
- Monestrell
  
- Pinot noir
  
- Tempranillo, ull de llebre
  
Varietats autoritzades:
  
- Bonicaire, embolicaire
  
- Sirà
  
BLANQUES
  
Varietats recomanades:
  
- Chardonnay
  
- Malvasia, subirat
  
- Merseguera, fumat
  
- Moscatell d'Alexandria
  
- Pedro Ximénez
  
- Planta fina de Pedralba, planta angort
  
- Macabeu, alcallol
  
Varietats autoritzades:
  
- Forcallat blanc
  
- Planta nova, tardana
  
- Sauvignon blanc
  
- Tortosí


Còpia Permalink ELI